Rejtélyes haláleset Jász-Nagykun-Szolnokban
Az idős asszony holttestét nagykörűi otthonától negyven kilométerre találták meg. A helybéliek szerint rokonai végeztek vele.
Tizenöt éve nem mozdult ki otthonából a Nagykörűn élő asszony, a holttestét mégis 40 kilométerre a falutól, Tiszakécskénél fogták ki a Tiszából – írja a Bors.  A helybéliek szerint rokonai végezhettek a matrónával, ám az unoka rosszmájú pletykáról beszél.

Az egyik falubeli asszony a lapnak azt mondta, a nőnek már arra sem volt ereje, hogy a boltig elmenjen, pláne nem a Tiszáig. A nagykörűiek szerint az unoka viselte az idős asszony gondját, együtt is laktak, ő kezelhette a nyugdíját, és valószínűleg ő lesz az örököse is. Az unoka az idősek otthonában dolgozik, kisbabát vár, élettársának nincs rendes munkája. Egyszóval nem veti fel őket a pénz. A Bors megkereste a nőt, aki nem akarta vállalni az arcát, de annyit azért elmondott: a falu rosszindulatú pletykáinak áldozata. A piacon hirtelen mindenkiből nyomozó és orvos szakértő vált – mondta.
Közélet